ანტონიო ტეხერო

ანტონიო ტეხერო მოლინა (; დ. 30 აპრილი, 1932, ქ. ალაურინ-ელ-გრანდე, — გ. 25 თებერვალი, 2026, ქ. ალსირა) — ესპანელი სამხედრო პირი, სამოქალაქო გვარდიის ვიცე-პოლკოვნიკი (1974). 1981 წლის 23 თებერვლის სამხედრო გადატრიალების მცდელობის ერთ-ერთი ხელმძღვანელი.

1951 წლიდან მსახურობდა სამოქალაქო გვარდიაში (ესპანეთის ჟანდარმერია). 1970-იანი წლების შუა ხანებში ხელმძღვანელობდა გვარდიის ერთ-ერთ ტერიტორიულ შტაბს ბასკეთში, სადაც აქტიურად იბრძოდა ბასკური სეპარატისტული ორგანიზაცია „ეტას“ წინააღმდეგ. გამოირჩეოდა უკიდურესი ფრანკისტული და ნაციონალისტური შეხედულებებით, ფრანკოს სიკვდილის (1975) შემდეგ ეწინააღმდეგებოდა ესპანეთში დემოკრატიის აღდგენის პროცესს. 1978 წელს სამხედრო ამბოხის დაგეგმვაში მონაწილეობის გამო მცირე ხნით დააპატიმრეს. 

1981 წლის 23 თებერვალს ტეხეროს მეთაურობით 200-მდე შეიარაღებული სამოქალაქო გვარდიელი შეიჭრა მადრიდში ესპანეთის პარლამენტის ქვედა პალატის — დეპუტატთა კონგრესის შენობაში, თუმცა გადატრიალების მცდელობას სხვა სამხედრო ნაწილები არ აჰყვნენ, ხოლო მეფე ხუან კარლოსმა სატელევიზიო გამოსვლაში საჯაროდ დაგმო ამბოხება. მომდევნო დღეს ტეხერო და გადატრიალების სხვა ხელმძღვანელები დააპატიმრეს. 1983 წელს ესპანეთის უზენაესმა სასამართლომ ტეხეროს 30-წლიანი პატიმრობა მიუსაჯა. პატიმრობის პერიოდში ტეხერომ დააფუძნა ულტრამემარჯვენე პოლიტიკური პარტია „ესპანური სოლიდარობა“, რომელმაც 1982 წლის არჩევნებში ხმების მხოლოდ 0,14% მიიღო. გაათავისუფლეს შეწყალების საფუძველზე 1996 წელს. გარდაიცვალა 93 წლის ასაკში 2026 წლის 25 თებერვალს, სწორედ იმ დღეს, როდესაც ესპანეთის ხელისუფლებამ 1981 წლის პუტჩთან დაკავშირებულ მასალებს საიდუმლოობის გრიფი მოხსნა.Spanish officer who led 1981 coup dies on day documents declassified, The Guardian, 5 Feb 2026.

სქოლიო

კატეგორია:ესპანელი სამხედრო მოღვაწეები